22.8.2022
SL
Uradni list Evropske unije
L 217/61
(58)
Na sestanku s službami Komisije 10. aprila 2019, omenjenem v uvodni izjavi 8 tega sklepa, je bila Portugalska opozorjena na postopkovne korake tekočega formalnega postopka preiskave in opomnjena, da se je septembra 2017 zavezala k vzajemnemu sodelovanju, kar pa do takrat ni prineslo oprijemljivih rezultatov.
Portugalska je bila poleg tega pozvana, naj predloži manjkajoče informacije iz odstavka 64 sklepa o začetku postopka, kar bi službam Komisije zagotovilo celovit nabor dejstev/informacij o shemi ZFM.
(59)
Portugalska je v dopisu z dne 24. aprila 2019 (71) v odgovor na predhodno mnenje Komisije o neustreznosti davčnih kontrol (72) predložila podatke o davčnih kontrolah, ki so bile med letoma 2015 in 2018 v obliki davčnih inšpekcijskih pregledov opravljene pri upravičencih v okviru sheme ZFM (73).
V zadevnem obdobju je bilo začetih [300–600] davčnih inšpekcijskih pregledov, [300–600] davčnih inšpekcijskih pregledov pa je bilo zaključenih.
Vrednost sporočenih davčnih popravkov znaša približno [100–250] milijonov EUR.
Portugalska je sporočila tudi razhajanja v zvezi s [100–300] davčnimi napovedmi upravičencev v okviru sheme ZFM.
Kar zadeva zaključene davčne inšpekcijske preglede, izvedene v zvezi s shemo ZFM (Režimom III), pa na podlagi predloženih informacij ni bilo mogoče ugotoviti povezave med davčnimi kontrolami in sporočenimi popravki ter vprašanjema, v zvezi s katerima je bil sprožen formalni postopek preiskave.
(60)
Portugalska je poleg tega priznala, da bi bilo treba merila glede ustvarjanja/ohranjanja delovnih mest dodatno pojasniti, da bi se odpravili vsi dvomi glede njihove razlage, tako da bi se preprečile zlorabe zadevne pomoči in uvedla dodatna zagotovila glede tega, da upoštevanje števila delovnih mest prispeva k socialnemu in gospodarskemu razvoju Madeire (74).
V zvezi s tem je Portugalska predložila osnutek sklepa (projeto de despacho da Vice-Presidência do Governo Regional da Madeira), v katerem je pojasnjen pojem ustvarjanja delovnih mest v skladu z opredelitvami iz smernic o regionalni pomoči iz leta 2007 (75).
(61)
Portugalska je v zvezi s tem priznala, da so bile zakonodajne spremembe sheme ZFM nujne, da bi se preprečile morebitne zlorabe.
Poleg tega je v zvezi s shemo ZFM predlagala vrsto zakonodajnih, regulativnih in inšpekcijskih ukrepov, za katere je zaprosila za soglasje Komisije v obliki priporočila, v katerem Komisija zadevni državi članici predlaga primerne ukrepe v skladu s členom 22, točki (a) in (b), Uredbe Sveta (EU) 2015/1589 (76).
Portugalska je kot drugo možnost predvidela odobritev zadevnih pravnih sprememb s sklepom Komisije (pogojnim sklepom) v skladu s členom 9(4) Uredbe (EU) 2015/1589 (77).
(62)
Poleg tega, da je pojasnila pojem ustvarjanja delovnih mest iz uvodne izjave 60 tega sklepa, je Portugalska predlagala spremembe pravne podlage sheme ZFM (78), in sicer: (i) izključitev SGPS (79); (ii) namenitev prihodkov iz davkov od dohodkov pravnih oseb v okviru sheme ZFM za doseganje ciljev politike na področju zdravja in izobraževanja; (iii) uvedbo posebne klavzule za preprečevanje zlorab sheme ZFM v skladu z Direktivo Sveta (EU) 2016/1164 (80) o določitvi pravil proti praksam izogibanja davkom, ki neposredno vplivajo na delovanje notranjega trga, v zvezi s hibridnimi neskladji s tretjimi državami in (iv) določitev meril za opredelitev velikih davčnih zavezancev, vključenih v shemo ZFM, katerih davčni položaj poleg dejavnosti davčnega inšpekcijskega nadzora, ki se izvajajo vsako leto, zahteva tudi stalno spremljanje s strani urada proste cone (Gabinete da Zona Franca) (81).
(71) Dopis Portugalske z dne 24. aprila 2019 (2019/055874).
(72) Odstavki 36, 44 in 45 sklepa o začetku postopka.
(73) Sporočeni podatki zajemajo tudi Režim IV, shemo naslednico ZFM (2015–2020), ki jo Portugalska izvaja od 1. januarja 2015 v skladu z uredbo o splošnih skupinskih izjemah iz leta 2014.
(74) Dopis Portugalske z dne 24. aprila 2019, str. 4. (75) Cilj osnutka sklepa je zagotoviti, da: (i) se delo s krajšim delovnim časom upošteva le sorazmerno s številom opravljenih ur (ekvivalent polnega delovnega časa), (ii) se zagotovi povezava med delavcem in regijo Madeira ter (iii) opredelitev ne vključuje ustvarjanja in ohranjanja delovnih mest v obliki začasnega dela.
V nasprotju s prvo različico osnutka sklepa, predloženo 6. aprila 2018, se sedanja različica uporablja tudi za Režim III (osnutek sklepa iz leta 2018 se je uporabljal samo za Režim IV).
(76) Uredba Sveta (EU) 2015/1589 z dne 13. julija 2015 o določitvi podrobnih pravil za uporabo člena 108 Pogodbe o delovanju Evropske unije (UL L 248, 24.9.2015, str. 9).
(77) Dopis Portugalske z dne 24. aprila 2019, str. 3.
(78) Člen 36 EBF ureja zadeve, ki spadajo v pridržano zakonodajno pristojnost nacionalnega parlamenta (tj. davki in davčne ugodnosti).
Glej člen 165(1), točka (i), portugalske ustave.
Portugalska je priznala, da so za predlagane spremembe, namenjene uvedbi nove sheme ZFM, potrebni dodatni pravni akti, ki jih mora odobriti nacionalni parlament, in da zadevnih sprememb ni mogoče uvesti zgolj z upravnimi ukrepi.
Glej dopis Portugalske z dne 24. aprila 2019, str. 4. (79) Uvodna izjava 36 tega sklepa.
(80) Direktiva Sveta (EU) 2016/1164 z dne 12. julija 2016 o določitvi pravil proti praksam izogibanja davkom, ki neposredno vplivajo na delovanje notranjega trga (UL L 193, 19.7.2016, str. 1).
(81) Regulativna uredba št.
14/2015/M z dne 19. avgusta 2015.
V skladu s členom 8(1) je urad zadolžen za spremljanje in usklajevanje dejavnosti, ki se izvajajo v okviru sheme ZFM.